钦定古今图书集成/明伦汇编/官常典/第071卷 > 晋安王子懋
## 钦定古今图书集成/明伦汇编/官常典/第071卷 > 晋安王子懋

按《南齐书》本传：“晋安王子懋，字云昌，世祖第七子也。
初封江陵公。永明三年，为持节、都督南豫豫司三州、
南中郎将、南豫州刺史、鱼复侯。子响为豫州，子懋解
督。四年，进号征虏将军。南豫新置，力役寡少，加子懋
领宣城太守。明年，为监南兖兖徐青冀五州军事、后
将军、南兖州刺史，持节如故。六年，徙监湘州、平南将”
军、湘州刺史。明年，加持节、都督。八年，进号镇南将军。
撰《春秋例苑》三十卷奏之。世祖嘉之，敕付秘阁。九年，
亲府州事。十年，入为侍中，领右卫将军。十一年，迁散
骑常侍、中书监。未拜，仍为使持节、都督雍梁南北秦
四州郢州之竟陵司州之随郡军事、征北将军、雍州
刺史，给鼓吹一部。豫章王丧服未毕，上以边州须威
望，许得奏之。郁林即位，即本号为大将军。子懋见幼
主新立，密怀自全之计，令作部造器仗。陈显达时为征虏，屯襄阳，欲胁取以为将帅。显达密启高宗，征显
达还。隆昌元年，迁子懋为都督、江州刺史，留西楚部
曲助镇襄阳，单将白直侠毂自随。显达入别，子懋谓
曰：“朝廷令身单身而反，身是天王，岂可过尔轻率。今
犹欲将二三千人自随，公意何如？”显达曰：“殿下若不
留部曲，便是大违敕旨，其事不轻，且此闲人亦难可
收用。”子懋默然。显达因辞出，便发去。子懋计未立，还
镇寻阳。延兴元年，加侍中。闻鄱阳、随郡二王见杀，欲
起兵赴难。母阮在都，遣书欲密迎上。阮报其兄于瑶
之为计，瑶之驰告高宗，于是纂严。遣平西将军王广
之、南北讨使军主裴叔业与瑶之先袭寻阳，声云“为
郢州行司马。”子懋知之，遣三百人守盆城。叔业溯流
直上，至夜回下，袭盆城，城局参军乐贲开门纳之。子
懋率府州兵力，先已具船于稽亭渚，闻叔业得盆城，
乃据州自卫。子懋部曲多雍土人，皆踊跃愿奋。叔业
畏之，遣于瑶之说子懋曰：“今还都，必无过忧，政当作
散官，不失富贵也。”子懋既不出兵攻叔业，众情稍沮。
中兵参军于琳之，瑶之兄也，说子懋重赂叔业，子懋
使琳之往，琳之因说叔业请取子懋。叔业遣军主徐
元庆将四百人随琳之入州城，僚佐皆奔散，琳之从
二百人拔刃入斋，子懋骂曰：“小人何忍行此事！”琳之
以袖鄣面，使人害之，时年二十三。初，子懋镇雍，世祖
敕以《边略》曰：“吾比连得诸处启，所说不异，虏必无敢
送死理，然为其备，不可暂懈。今秋犬羊辈越逸者，其
亡灭之征，吾今亦密行纂集，须有分明指的，便当有
大处分。今普敕镇守并部偶民丁，有事即使应接，连
己敕更遣，想行有至者，汝共诸人量觅，可使人数往
南阳、舞阴诸要处，参觇粮食，最为根本，更不忧人仗，
常行视驿亭马，不可有废阙。并约语诸州，当其界皆
尔。不如法即问事。”又曰：“吾敕荆郢二镇，各作五千人
阵，本拟应接彼耳，贼若送死者，更即呼取之。已敕子
真、鱼继宗，设公愍至镇，可以公愍为城主，三千人配
之便足。汝可好以阶级在意，勿得人求，或超五三阶
级，文章诗笔，乃是佳事。然世务弥为根本，可常忆之。
汝所启仗，此悉是吾左右御仗也，云何得用之？品格
不可乖，吾自当优量觅送。”先是，启求所好书，上又曰：
“知汝常以书读在心，足为深欣也。”赐子懋、杜预手所
定《左传》及古今善言。

按《南史》本传：诸子中，子懋最为清恬有意思，廉让好
学。年七岁时，母阮淑媛尝病危笃，请僧行道。有献莲
华供佛者，以铜罂盛水渍其茎，欲华不萎。子懋流涕
礼佛曰：“若使阿姨因此和胜，愿诸佛令华竟斋不萎。”
七日斋毕，华更鲜红，视罂中稍有根须，当世称其孝
感。于琳之入城，僚佐皆奔散，唯参军周英及外兵
参军王皎更移入城内。子懋闻之，叹曰：“不意吾府有
义士二人。”琳之从二百人，仗自入斋。子懋笑谓之曰：
“不意渭阳，翻成枭獍。”琳之以袖障面，使人害之，故人
惧罪，无敢至者，唯英皎、董僧慧号哭尽哀，为丧殡。董
僧慧，丹阳姑熟人，出自寒微，而慷慨有节义，好读书，
甚骁果，能反手于背，弯五斛弓，当世莫有能者。元邈
知其豫子懋之谋，执之。僧慧曰：“晋安举义兵，仆实豫
议。古人云：‘非死之难，得死之难’。仆得为主人，死不恨
矣。愿至。”主人大敛毕，退就汤镬，虽死犹生。元邈义而
许之。还，具白明帝，乃配东冶。言及九江时事，辄悲不
自胜。子懋子昭基，九岁，以方二寸绢为书，参其消息，
并遗钱五百，以金假人，崎岖得至。僧慧睹书对钱曰：
“此郎君书也。”悲恸而卒。陆超之，吴人，以清静雅为子
懋所知。子懋既败于琳之劝其逃亡，答曰：“人皆有死，
此不足惧。吾若逃亡，非唯孤晋安之眷，亦恐田横客
笑人。”元邈等以其义，欲因将还都，而超之亦端坐待
命。超之门生姓周者，谓杀超之当得赏，乃伺超之坐，
自后斩之，头坠而身不僵。元邈嘉其节，后为殡敛。周
又助举棺，未出户，棺坠，政压其头，折即死。闻之者莫
不以为有天道焉。